Julius Malema gaan Wet in hof daagMalema in die hof. Malema het saam met ander lede van die EFF-leierskap by die hof opgedaag. Malema, geklee in ŉ blou pak, het deurlopend geglimlag. Die hofverrigtinge is aanvanklik vertraag. Adv. Tumi Mokwena, namens Malema, het met die aanvang van die hofverrigtinge gesê sy kliënt gaan ŉ hooggeregshofaansoek bring om die Wet op Oproerige Byeenkomste ongrondwetlik te laat verklaar. Volgens Malema is dit ŉ apartheidswet. Mokwena het versoek dat die saak vir ses maande uitgestel word, sodat Malema die aansoek kan bring. Daar is ook versoek dat die saak tot 7 Desember uitgestel word. Landdros Ian Colditz het die aansoek toegestaan en gesê indien Malema se aansoek teen dan nog nie gebring is nie, moet hy weer in die hof verskyn. Indien bewys voor dan gelewer kan word dat die aansoek wel gebring is, moet Malema eers weer op 5 Mei in die hof verskyn. Malema is ook veronderstel om op 14 November in die Bloemfontein-landdroshof op dieselfde aanklagte te verskyn. Dit is nog nie duidelik hoe die nuutste verwikkelinge dié hofverskyning sal raak nie. ŉ Dagvaarding is verlede maand by die EFF se hoofkantoor in Braamfontein, Johannesburg, aan Malema beteken. Hy is versoek om in die hof te verskyn op aanklagte wat verband hou met sy aanmoediging van EFF-ondersteuners om grond te beset. Malema het op 16 Desember 2014 tydens ŉ EFF-verkiesingskonferensie in Bloemfontein vir die eerste keer sy ondersteuners aangemoedig om onbeboude grond te beset. Hy is by hierdie selfde konferensie tot EFF-president verkies.